Sibirkoll

Sibirkoll (Armeria scabra) er en flerårig urt i hinnebegerfamilien.

Den blir 5–20 cm høy og har linjeformede blad i en grunnstilt rosett. De rosa blomstene er samlet i et tett hode som sitter i enden av en lang, bladløs og snau stengel. Under blomsterstanden sitter nedvendte høyblad som en slire rundt stengelen. Krona er traktformet og like lang som eller kortere enn begeret.

Sibirkoll blir ofte regnet som en underart av fjærekoll, Armeria maritima subsp. sibirica. Den skiller seg ut ved lengdeforholdene mellom krona og begeret. Fjærekoll har dimorfe blomster og er selvinfertil, mens sibirkoll har monomorfe blomster og selvbefruktning. Disse trekkene er arvelige, og det finnes ikke overganger der formene møtes, for eksempel i Nord-Norge og sørvestlige Grønland. Elven et al. mener derfor at de bør regnes som to ulike arter.

Voksestedene er fuktig, kalkrik sand- og grusmark. Utbredelsen er sirkumpolar i nordlige strøk og strekker seg nordover til steder som Novaja Semlja, Nord-Grønland og Ellesmereøya. I Norge finnes sibirkoll i Troms og Finnmark.

Litteratur

Eksterne lenker 

 

Hinnebegerfamilien
Grønlands flora